XXXI.  Monasterii S. Mariae Sorvensis protectionem suscipit possessionesque ac privilegia confirmat.   (Laterani, Jan. 25.)  [THOKHELIN,  Diplomatarium Arna-Magnaeanum,  t. I, p. 266.]
LUCIUS episcopus, servus servorum Dei, dilectis Symoni, abbati Sanctae Mariae de Sara, ejusque fratribus, tam praesentibus quam futuris, regularem vitam professis in perpetuum.
Religiosam vitam eligentibus apostolicum convenit adesse praesidium, ne forte cujuslibet temeritatis incursus aut eos a proposito revocet aut robur sacrae religionis infringat. Eapropter, dilecti in Domino filii, vestris justis postulationibus clementer annuimus, et praefatum monasterium, in quo divino mancipati estis obsequio, sub Beati Petri et nostra protectione suscipimus et praesentis scripti privilegio communimus, imprimis siquidem statuentes ut ordo monasticus, qui secundum Deum et Beati Benedicti Regulam atque institutionem Cisterciensium fratrum in ipsa domo noscitur institutus, perpetuis ibidem temporibus immutabiliter observetur. Praeterea quascunque possessiones, quaecunque bona idem monasterium impraesentiarum juste et canonice possidet, aut in futurum concessione pontificum, largitione regum vel principum, oblatione fidelium seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Donationem quam venerabilis frater noster Absalon Roskildensis episcopus, et Esbernus frater ejus, nec non et Juno consobrinus ejus, et alii quamplurimi pari voto et concordi devotione solemniter fecerunt, dimidiam videlicet post obitum suum portionem omnium possessionum suarum, quas vel ex paternis jure susceperunt vel juxta legem patriae terminis suis adjecerunt; et villam quae dicitur Ellingae cum silvis, pascuis, et reliquis ad illam pertinentibus concoloniis quam a praefato venerabili episcopo obtinuistis cum aliorum terrarum concambio; villam quoque quae dicitur Guthemae quam, partim pia largitione, partim concambio vel coemptione justo titulo obtinetis, et mancum in Wimmerleve et villam quae dicitur Slagosae cum reliquis ad illam pertinentibus terris, et Okelstorp et grangiam quae est in Lungae cum silvis et aquis et caeteris appenditiis, et viculis adjacentibus; grangiam quoque, quae dicitur Aswarthabothe cum silvis, pratis, pascuis et rivulo praeterstante, qui dicitur Tovebec, quam concambio diversarum terrarum a praescripto episcopo obtinuistis; praeterea tertiam partem oblationis quam apud memoriam beatae Margaretae in monasterio Sanctae Mariae Boskildensis praefatus episcopus jure episcopali habebat et cum praememoratis fratribus de Sora pia largitione ad opus construendi monasterii vel ad reliquos usus contulit; portionem quoque decimae quam idem episcopus sub attestatione privilegii sui dedit, de parochia videlicet Fumetorp et de parochia Sundertorp et de parochia Eleseu, nec non et de parochia Arclstadhe, de parochia etiam Geseleve cum attinente capella de Leoga, de parochia quoque de Swartatop, et de parochia Berbii cum adjacente capella Georleve. Sane laborum vestrorum, quos propris manibus vel sumptibus colitis, sive de nutrimentis animalium vestrorum, nullus a vobis decimas exigere vel extorquere praesumat. Liceat quoque vobis clericos et laicos, a saeculo fugientes liberos et absolutos, absque alicujus contradictione ad conversionem recipere et in vestro monasterio retinere. Prohibemus insuper ut nulli fratrum vestrorum, post factam in eodem loco professionem, sine abbatis sui licentia fas sit de eodem loco discedere; discedentem vero absque communium litterarum cautione nullus audeat retinere. Paci quoque et tranquillitati vestrae paterna sollicitudine providere volentes, auctoritate apostolica prohibemus ut, infra clausuram loci vestri seu grangiarum vestrarum, nullus violentiam vel rapinam, furtum seu incendium committere, hominem capere vel interficere audeat. Decernimus ergo ut nulli omnino hominum liceat praelatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integra conserventur eorum pro quorum gubernatione ac sustentatione concessa sunt usibus omnimodis profutura, salva sedis apostolicae auctoritate. Si qua igitur in futurum ecclesiastica saecularisve persona, hanc nostrae confirmationis paginam sciens, contra eam temere venire tentaverit, secundo tertiove commonita, nisi reatum suum digna satisfactione correxerit, potestatis honorisque sui dignitate careat, reamque se divino judicio de perpetrata iniquitate cognoscat. Ego Lucius, Catholicae Ecclesiae episcopus. Ego Ramerius diaconus Sancti Georgii ad Velum Ego Theodorus. Portuensis et Sanctae Rufinae episcopus. Ego Petrus, tituli Sanctae Susannae presbyter cardinalis. Ego Vivianus, presbyter cardinalis Sancti Stephani in Coelio Monte. Ego Hugo, presbyter cardinalis Sancti Clementis. Ego Arduinus, presbyter cardinalis Sanctae Crucis in Jerusalem. Ego Laborans, presbyter cardinalis Sanctae Mariae trans Tiberim. Ego Hyacynthus cardinalis diaconus Sanctae Mariae. Aureum cardinalis. Ego Gratianus, Sanctorum Cosmae et Damiani dlaconus cardinalis. Datum Laterani per manum Alberti Sanctae Romanae Ecclesiae presbyteri cardinalis et cancellarii, IX Kalendas Februarii, indictione XIV, Incarnationis Dominicae anno 1181, pontificatus vero, domni Lucii papae III anno primo.
(quod absit!)